Þingræður haldnar á Alþingi Íslendinga

Herra forseti. Í framhaldi af þeim svörum sem hæstv. heilbrrh. gaf er niðurstaða mín mjög einföld. Ég dró það fram að bara tvennt kæmi til greina í málinu, þ.e. að annaðhvort væri verið að skerða umtalsvert bætur hjá verulegum hluta þess hóps sem í hlut á eða hitt að það væri verið að auka útgjöld úr ríkissjóði, bæta við fjármagni inn í þennan bótaflokk. Gott og vel. Í ljósi svara hæstv. heilbrrh. er svarið mjög skýrt. Það er ekki meiningin að skerða að neinu marki bætur til þess hóps sem ég gat um áðan. Það er meining hæstv. heilbrrh. að bæta við fjármagni inn í þennan bótaflokk. Ekki vitum við hversu hárri fjárhæð, það hefur ekki komið fram, en það er nauðsynlegt að þetta liggi fyrir vegna þess að í þingskjalinu, frv. sem liggur fyrir, er því haldið fram að það eigi ekki að bæta við fjármagni. Þess vegna verður að vera alveg ljóst áður en Alþingi afgreiðir þetta mál hver meiningin er. Að mínu viti eru það einhverjar millj. kr. eða milljónatugir kr. sem er verið með þessari ákvörðun að auka í þennan bótaflokk. Ég er út af fyrir sig sammála þeirri ákvörðun en ég vil að mönnum sé hún ljós.

Herra forseti. Ég mæli fyrir till. til þál. um samþykki til frestunar á fundum Alþingis skv. 1. mgr. 23. gr. stjórnarskrárinnar. Tillagan hljóðar svo: ,,Alþingi ályktar að veita samþykki til þess að fundum þingsins verði frestað frá 17. maí 1997 eða síðar, ef nauðsyn krefur, til septemberloka.`` Tillagan skýrir sig sjálf.

Hv. alþingismenn. Ég mun nú gefa yfirlit yfir störf 121. löggjafarþings. Þingið stóð frá 1. október til 20. desember 1996 og frá 28. janúar til 17. maí 1997. Þingfundadagar urðu alls 97. Þingfundir hafa verið 132. Verða nú lesin úrslit þingmála. Lagafrumvörp voru samtals 218. Stjórnarfrumvörp voru 132 og þingmannafrumvörp 86. 106 stjórnarfrumvörp voru afgreidd sem lög en óútrædd stjórnarfrumvörp eru 26. 17 þingmannafrumvörp urðu að lögum, eitt frumvarp var kallað aftur, fjórum var vísað til ríkisstjórnarinnar en 64 þingmannafrumvörp eru óútrædd. Af 218 frumvörpum urðu alls 123 að lögum. Þingsályktunartillögur voru alls 111. Stjórnartillögur voru 13 og þingmannatillögur 98. 32 tillögur voru samþykktar sem ályktanir Alþingis, fimm var vísað til ríkisstjórnarinnar og 74 eru óútræddar. Skýrslur voru samtals 34. Beiðnir um skýrslur frá ráðherrum voru 14 og bárust 11 skýrslur. 23 aðrar skýrslur voru lagðar fram. Fyrirspurnir voru 255. Svör bárust við 241 fyrirspurn. Munnlegar fyrirspurnir voru 123 og var þeim öllum svarað nema fjórum og fjórar voru kallaðar aftur. Beðið var um skrifleg svör við 132 fyrirspurnum og bárust svör við öllum nema fimm. Ein var kölluð aftur. Alls voru til meðferðar í þinginu 621 mál. Þar af hlutu 422 þingmál afgreiðslu og tala prentaðra þingskjala varð 1383. Eins og heyra má af þessu yfirliti um störf 121. löggjafarþings hefur þingið verið mjög athafnasamt. Mörg mál og sum hver stór hafa verið afgreidd á þinginu. Hvað Alþingi varðar ber sérstaklega að fagna samþykkt nýrra laga um Ríkisendurskoðun og umboðsmann Alþingis. Þau munu efla og styrkja stöðu þessara stofnana þingsins. Sú niðurstaða sem fékkst við afgreiðslu frv. til laga um fjárreiður ríkisins var einnig mjög ánægjuleg. Um það mál var nokkur ágreiningur og var m.a. tekist á um stöðu Alþingis í stjórnkerfinu. Ég vil nú við þinglokin láta í ljós sérstaka ánægju með að okkur hefur tekist að standa við þá starfsáætlun sem samþykkt var í upphafi þings sl. haust. Þetta er vonandi til marks um að vinnulag sé að breytast til hins betra á þinginu. Ég tel einnig að þrátt fyrir ágreining um ýmis mál hafi góður starfsandi einkennt þingið. Ég vil láta í ljós þakkir mínar til þingmanna allra fyrir samstarfsvilja þeirra. Á þessu þingi höfum við haldið áfram að feta okkur áleiðis með breytingar á starfsháttum Alþingis. Á þinginu var bryddað upp á þeirri nýbreytni í þingstörfum að hafa sérstaka nefndaviku bæði á haust- og vorþingi og fella þá niður þingfundi á sama tíma. Ég tel reynsluna af nefndavikunum hafa verið mjög góða. Í nefndavikunni hefur gefist betri tími til samfelldra nefndarstarfa og þingmenn þannig fengið tækifæri til að gaumgæfa vel þau mál sem legið hafa fyrir nefndunum. Þá tel ég að sú nýbreytni að ljúka nefndarstörfum að mestu leyti viku fyrir þingfrestun hafi gefið góða raun þar sem þingið hefur fengið rýmri tíma til að fjalla um og afgreiða þau mál sem nefndir skila áliti um. Það hefur þó sýnt sig að það er varla nægilegt að ljúka nefndarstörfum viku fyrir þingfrestun því meiri tíma þarf í reynd til að vinna úr þeim fjölda mála sem koma frá nefndum á síðustu vikum þingsins. Ég tel því að við eigum að vinna að því á næsta þingi að nefndarstörfum megi ljúka að minnsta kosti tveimur vikum fyrir þingfrestun. Reyndar var slíkt ætlunin samkvæmt starfsáætlun þessa þings en það markmið náðist ekki. Var ástæðan helst sú að mikill fjöldi frv. kom fram mjög seint eða rétt um það leyti sem fresturinn til að leggja fram þingmál rann út hinn 1. apríl. Í ljósi þess hversu þessar breytingar sem ég hef hér nefnt hafa gefið góða raun tel ég að við eigum að íhuga að fjölga bæði kjördæmavikum og nefndavikum. Ég tel því að á næsta þingi komi til greina að bæta við kjördæmaviku og nefndaviku á vorþinginu. Að mínu mati væri það einnig eðlilegt framhald af þessum breytingum að endurskoða lengd þinghaldsins í heild án þess að þingfundadögum fjölgaði. Þannig gæti þingið að jafnaði staðið út maímánuð. Nú við lok þinghaldsins vil ég ítreka þakkir mínar til allra þingmanna fyrir ánægjulegt samstarf á þessu þingi. Forseti þarf eðli starfs síns vegna að hafa nána samvinnu við varaforseta þingsins og formenn þingflokka. Ég vil því færa varaforsetum sérstakar þakkir fyrir ágæta samvinnu við stjórn þinghaldsins svo og formönnum þingflokkanna fyrir sérlega gott og náið samstarf á þessu þingi. Skrifstofustjóra og starfsfólki Alþingis þakka ég alla aðstoð og fyrir mikið og gott starf og ágæta samvinnu í hvívetna. Ég óska utanbæjarmönnum góðrar heimferðar og ánægjulegrar heimkomu og vænti þess að við hittumst öll heil á ný er Alþingi kemur saman í haust.

Herra forseti. Vissulega eru nokkur tíðindi að þinghaldi sé að ljúka aðeins degi seinna en samkvæmt starfsáætlun. Það má án efa fyrst og fremst þakka bættum vinnubrögðum undir styrkri stjórn hæstv. forseta, góðum vilja hv. þm. og ekki síst eftirfylgni við tímanlega afgreiðslu frá nefndum. Mér er bæði ljúft og skylt að þakka hæstv. forseta, Ólafi G. Einarssyni, fyrir hönd okkar þingmanna allra fyrir góða forustu og gott samstarf á því þingi sem nú er að ljúka. Okkur er mætavel ljóst að oft reynir á þolinmæði forseta og lipurð við lausn mála en af hvoru tveggja á hann nóg. Ég er ekki í neinum vafa um að það á sinn stóra þátt í því að þingstörf hafa gengið með ágætum þrátt fyrir stöku veðrabrigði. Ég vil einnig, fyrir hönd okkar þingmanna, þakka starfsmönnum þingsins fyrir frábær störf og fúslega veitta aðstoð í hvívetna og ég óska þeim góðra og verðskuldaðra sumardaga. Ég endurtek þakkir mínar til hæstv. forseta og óska honum og fjölskyldu hans alls hins besta á komandi sumri og vona að við hittum hann heilan að hausti. Ég bið hv. þm. að taka undir orð mín og óskir með því að rísa úr sætum. --- 
            

Ég þakka hv. 12. þm. Reykn., Kristínu Halldórsdóttur, fyrir hlý orð í minn garð og fjölskyldu minnar og þakka hv. þm. fyrir að taka undir þau orð. Ég endurtek óskir mínar til allra þingmanna og starfsliðs Alþingis.

,,Forseti Íslands gjörir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 121. löggjafarþings, frá 17. maí 1997 eða síðar ef nauðsyn krefur, til septemberloka. Gjört á Bessastöðum, 17. maí 1997. Ólafur Ragnar Grímsson. Davíð Oddsson. Forsetabréf um frestun á fundum Alþingis.`` Samkvæmt þessu umboði og með vísan til samþykkis Alþingis lýsi ég hér með yfir því að fundum Alþingis, 121. löggjafarþings, er frestað. Ég óska hv. alþingismönnum og starfsmönnum þingsins svo og landsmönnum öllum allra heilla.